સંત થયા પછી સ્વામી જગતથી ઉદાસી હોવા છતાં પ્રભુ પ્યાસી મુમુક્ષુઓના શ્રેય માટે સતત વિચરણ કરતા. નિષ્કુળાનંદ સ્વામીની સાથે સાથે વૈરાગ્યની વાતમાં જેમનું નામ આદર સાથે લેવાય છે એવા આ સ્વામીશ્રી ઘર-સંસારનું બંધન છોડી ખાનદેશમાં જ્યારે સત્સંગ વિચરણ કરતા ત્યારે રૂપ ગુણ-ઐશ્ચર્ય અને બ્રહ્મ વર્ચસ્વથી અંજાય ગયેલા કુંજબારી શહેરના રાજવી નારસિંહજીએ પોતાની બે કન્યાઓ અને કંઈક રાજ્ય સ્વામીને આપવાનો નિશ્ચય કરેલો. એ પ્રસંગે પણ માયાના ઘોર તમસમાં સ્વામીની વૈરાગ્ય વીજળીઓના ચમકારા જોવા મળે છે. સ્વામી રાતો રાત રાજદરબાર, રાજકન્યાઓ અને વૈભવનો ત્યાગ કરીને ત્યાંથી છુપી રીતે ભાગી ગયેલા.